**Az elkülönített visszaélés-bejelentési rendszerre vonatkozó eljárásrend**

1. **Az Eljárásrend célja**

Az elkülönített visszaélés-bejelentési rendszer létrehozására köteles kormányzati szervek kijelöléséről szóló 225/2023. (VI. 8.) Korm. rendelet 1. §-a alapján a Pest Vármegyei Kormányhivatal (továbbiakban: Kormányhivatal), mint országos környezetvédelmi, természetvédelmi és hulladékgazdálkodási hatóság a panaszokról, a közérdekű bejelentésekről, valamint a visszaélések bejelentésével összefüggő szabályokról szóló 2023. évi XXV. törvény (továbbiakban: Panasztörvény) szerinti elkülönített visszaélés-bejelentési rendszert köteles létrehozni. Jelen eljárásrend célja, hogy az elkülönített visszaélés-bejelentési rendszert üzemeltető szervezeti egység (a Kormányhivatal Országos Környezetvédelmi, Természetvédelmi és Hulladékgazdálkodási Főosztályának Jogi és Hatósági Osztálya) kijelölt munkatársai a Panasztörvény szerinti visszaélésekre vonatkozó bejelentéseket (továbbiakban: bejelentések) a jogszabályoknak megfelelő módon tudja kezelni.

1. **Az Eljárásrend hatálya**

A fenti céloknak megfelelően az eljárásrend hatálya az alábbiak szerint határozható meg:

1. **Tárgyi hatály**

Az eljárásrend tárgyi hatálya a Kormányhivatal országos környezetvédelmi, természetvédelmi és hulladékgazdálkodási hatásköréhez kapcsolódóan beérkezett, visszaélésekre vonatkozó bejelentésekre terjed ki. Visszaélésre vonatkozó bejelentés alatt jogellenes vagy jogellenesnek feltételezett cselekményre vagy mulasztásra, illetve egyéb visszaélésre vonatkozó információt kell érteni.

1. **Területi hatály**

Az eljárásrend területi hatálya a Kormányhivatal Országos Környezetvédelmi, Természetvédelmi és Hulladékgazdálkodási Főosztályára terjed ki.

1. **Személyi hatály**

Az eljárásrend személyi hatálya a Kormányhivatal Országos Környezetvédelmi, Természetvédelmi és Hulladékgazdálkodási Főosztályának azon munkatársaira terjed ki, akik az elkülönített visszaélés-bejelentési rendszer működtetésében részt vesznek (továbbiakban: kijelölt munkatársak).

1. **Bejelentés fogadása**

A Kormányhivatal az országos környezetvédelmi, természetvédelmi és hulladékgazdálkodási hatásköréhez kapcsolódóan beérkezett visszaélések fogadására létrehozott elkülönített visszaélés-bejelentési rendszert olyan módon üzemelteti, hogy a bejelentések megtételére személyes és írásbeli lehetőséget biztosít.

1. **Személyes bejelentés**

A bejelentések személyes megtételére külön, heti egyszeri ügyfélfogadási időt biztosít a Kormányhivatal Országos Környezetvédelmi, Természetvédelmi és Hulladékgazdálkodási Főosztályának telephelyén, főszabály szerint előre egyeztet, időpontban a rendszert üzemeltető szervezeti egység kijelölt kollégáinak közreműködésével.

A kijelölt munkatársak a személyesen megtett bejelentést írásba foglalják (teljes és pontos jegyzőkönyv formájában, amely tartalmazza az eljárási és adatkezelési szabályokat, valamint a bejelentés megtételének igazolását is) és – annak ellenőrzésére, helyesbítésére, aláírással történő elfogadására vonatkozó lehetőség biztosítása mellett – a bejelentő számára másodpéldányban átadják.

Személyesen megtett bejelentés esetén a bejelentő figyelmét fel kell hívni a rosszhiszemű bejelentés következményeire, a bejelentés kivizsgálására irányadó eljárási szabályokra és arra, hogy személyazonosságát – ha az annak megállapításához szükséges adatokat megadja – a vizsgálat valamennyi szakaszában bizalmasan kezelik.

1. **Írásbeli bejelentés**

A bejelentések írásbeli megtételére külön erre a célra létrehozott, csak a rendszert üzemeltető szervezeti egység kijelölt kollégája által kezelt elektronikus levelezési címet hoz létre (visszaeles-bejelentes@pest.gov.hu) a Kormányhivatal.

Az írásban megtett bejelentés kézhezvételétől számított hét napon belül a bejelentés megtételéről (az eljárási és adatkezelési szabályokat is tartalmazó) a kijelölt munkatársak visszaigazolást küldenek a bejelentő számára, kivéve, ha

a) a bejelentő kifejezetten kérte ennek mellőzését, vagy

b) ésszerűen feltételezhető, hogy a bejelentés kézhezvételének visszaigazolása veszélyeztetné a bejelentő személyazonosságának védelmét.

1. **Az elkülönített visszaélés-bejelentési rendszeren kívül beérkező bejelentések kezelése**

Az elkülönített visszaélés-bejelentési rendszertől eltérő csatornán beérkezett vagy a kijelölt munkatársaktól eltérő személyek által fogadott bejelentések esetén a bejelentést kézhez vevő személyek a bejelentést semmilyen módon nem rögzíthetik a Kormányhivatal által működtetett informatikai rendszereiben, szakrendszereiben, iktatórendszerében, arról másolatot semmilyen módon nem készíthetnek. Ilyen esetekben e személyek módosítás nélkül, haladéktalanul továbbítják a bejelentést a kijelölt munkatársak részére.

1. **Bejelentés iktatása**

A beérkező bejelentések iktatása a kijelölt munkatársak által történik, a Kormányhivatal külön erre a célra létrehozott iktatókönyvében. A bejelentéshez kapcsolódó ügyintézés során bármely irat nyomtatott példánya kizárólag a kijelölt munkatársak által készíthető és ismerhető meg, azokat kizárólag egyben lehet kezelni, és erre kijelölt, elzárható helyen kell tárolni.

A bejelentéshez kapcsolódó ügyintézés, ügyiratmozgatás során kiemelt figyelmet kell fordítani arra, hogy a bejelentéshez kapcsolódó iratok csak a kijelölt munkatársak számára legyenek hozzáférhetőek.

1. **A bejelentés vizsgálata**

A bejelentések vizsgálata során elsődlegesen az alábbiakat kell megállapítani:

* A megtett bejelentés a Panasztörvényben meghatározott visszaélésnek megfelelő (jogellenes vagy jogellenesnek feltételezett cselekményre vagy mulasztásra, illetve egyéb visszaélésre vonatkozó) információt tartalmaz.
* Amennyiben igen, akkor azt kell megállapítani, hogy a bejelentés az országos környezetvédelmi, természetvédelmi és hulladékgazdálkodási hatóság hatáskörét, feladatellátását érinti-e?
* Amennyiben fentiek alapján a bejelentés hatáskörrel és illetékességgel rendelkező más hatósághoz történő áttételének van helye, akkor a kijelölt munkatársak gondoskodnak az iratok áttételéről.

Ha a visszaélésre vonatkozó bejelentést nem az eljárásra jogosult szervhez tették meg, a bejelentést a beérkezésétől számított nyolc napon belül az eljárásra jogosult szervhez át kell tenni. Az áttételről a bejelentőt az áttétellel egyidejűleg értesíteni kell.

Amennyiben a beérkező bejelentés nem visszaélésre vonatkozik, akkor azt a megfelelő eljárásban kell kivizsgálni (pl.: közérdekű bejelentés esetén), vagy ha nem az eljárásra jogosult szervhez tették meg, a bejelentést a beérkezésétől számított nyolc napon belül az eljárásra jogosult szervhez át kell tenni. Az áttételről a bejelentőt az áttétellel egyidejűleg értesíteni kell.

A bejelentésben foglaltakat a körülmények által lehetővé tett legrövidebb időn belül, de legfeljebb a bejelentés beérkezésétől számított harminc napon belül ki kell vizsgálni.

A fenti határidőt különösen indokolt esetben, a bejelentő egyidejű tájékoztatása mellett lehet meghosszabbítani. A bejelentőt ebben az esetben a kivizsgálás várható időpontjáról és a kivizsgálás meghosszabbítása indokairól kell tájékoztatni. A bejelentés kivizsgálásának és a bejelentő tájékoztatásának határideje a meghosszabbítás esetén sem haladhatja meg a három hónapot.

A bejelentés kivizsgálása mellőzhető, ha

* a bejelentést azonosíthatatlan bejelentő tette meg,
* a bejelentés ugyanazon bejelentő által tett ismételt, a korábbi bejelentéssel azonos tartalmú bejelentés, illetve
* a közérdek vagy a nyomós magánérdek sérelme a bejelentésben érintett természetes személy, illetve jogi személy jogainak a bejelentés kivizsgálásából eredő korlátozásával nem állna arányban.

A bejelentés kivizsgálásáról vagy annak mellőzéséről és a mellőzés indokáról, a bejelentés kivizsgálásának az eredményéről, a megtett vagy tervezett intézkedésekről a bejelentőt írásban kell tájékoztatni.

Ha a bejelentés természetes személyre vonatkozik, az e természetes személyt megillető, a személyes adatok védelmére vonatkozó előírások szerinti, a tájékoztatáshoz és hozzáféréshez való joga gyakorlása során a bejelentő személyes adatai nem tehetők megismerhetővé a tájékoztatást kérő személy számára.

A bejelentések vizsgálata során olyan módon kell eljárni, hogy a személyazonosságát felfedő bejelentő, valamint a bejelentésben érintett személy személyes adatait az erre jogosultakon kívül más ne ismerhesse meg. A bejelentést kivizsgáló személyek a vizsgálat lezárásáig vagy a vizsgálat eredményeképpen történő intézkedés kezdeményezéséig a bejelentés tartalmára és a bejelentésben érintett személyre vonatkozó információkat – a bejelentésben érintett személy tájékoztatásán túl – a foglalkoztató más szervezeti egységével vagy munkatársával a vizsgálat lefolytatásához feltétlenül szükséges mértékben oszthatják meg.

1. **A bejelentés alapján teendő intézkedések**

A bejelentés kivizsgálása során értékelni kell a bejelentésben foglalt körülmények helytállóságát, és meg kell hozni azokat az intézkedéseket, amelyek alkalmasak a jogellenes vagy jogellenesnek feltételezett cselekmény vagy mulasztás, illetve egyéb visszaélés orvoslására.

A megfelelő intézkedések meghozatala érdekében a kijelölt munkatársak szükség esetén együttműködnek a Kormányhivatal megfelelő szervezeti egységével.

1. **Egyéb rendelkezések**

A kijelölt munkatársak tárgyévet követő év január 31-ig megküldik az alapvető jogok biztosa részére a tárgyévre vonatkozóan az elkülönített visszaélés-bejelentési rendszerben megtett bejelentések számát, valamint a rendelkezésükre álló, az elkülönített visszaélés-bejelentési rendszerben megtett bejelentések elintézésének eredményével kapcsolatos – különösen az áttételre, a bejelentés alapján lefolytatott más eljárásra, a bejelentések vizsgálata mellőzésére, a bejelentés elintézésének módjára vonatkozó – személyes adatokat nem tartalmazó statisztikai adatokat.

Az elkülönített visszaélés-bejelentési rendszerben tett bejelentések kezelésére és elintézésére a jelen eljárásrendben nem kezelt kérdések tekintetében egyebekben a közérdekű bejelentésekre vonatkozó szabályokat kell alkalmazni.